
 
   [image: Rustskogen]
 


Anders de la Motte

RUSTSKOGEN

Oversatt av

Bodil Engen

[image: Kagge Forlag AS]


Copyright © Anders de la Motte 2024

© Norsk utgave: Kagge Forlag 2025

 

Utgitt etter avtale med Salomonsson Agency

 

Originalens tittel: Rostskogen

Oversetter: Bodil Engen

Omslagsdesign: Harvey Macaulay

 

Tilrettelagt for e-bok: Type-it AS, Trondheim 2025

 

ISBN: 978-82-489-3922-1

 

Kagge Forlag AS

Akersgata 45

0158 Oslo

 

www.kagge.no

 

Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Enhver bruk av hele eller deler av utgivelsen som innmating eller som treningskorpus i generative modeller som kan skape tekst, bilder, film, lyd eller annet innhold og uttrykk er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.


Høsten 1973

De to dagarbeiderne hadde stilt opp traktoren mellom et par granstammer. Med motoren i gang, for å dra nytte av frontlyktene i det tette mørket.

Mennene mumlet for seg selv. De bannet over regnet og vinden, over den gjenstridige torven under spadene. Men aller mest bannet de over Sigurd Offerlund, som hadde tvunget dem ut hit når de på denne tiden burde ha sittet ved middagsbordet i den varme brakka, hjemme på gården.

Men ingen av dem våget å klage høyt. Ikke engang til hverandre.

Sigurd Offerlund var en hard mann, en voldsom mann, og det skulle ikke mer til enn et sleivete ord for å vekke hans raseri.

Og å få sparken var langt fra det verste som kunne skje her ute i villmarken.

Går du dit ut, så vær på vakt, som den gamle reglen begynte.

Det ble hvisket historier på gården. Om folk som hadde kommet på kant med Sigurd og forsvunnet, uten et spor.

Derfor fant de seg tause i sine ordrer. Strevde med spadene og spettene i torvmyra, selv om skjæresesongen egentlig var over.

På denne tiden av året arbeidet de vanligvis i den enorme låven, som riktignok var mørk og råkald, men som i det minste ga ly for det ugjestmilde været. Men tidligere den dagen hadde den gamle torvriveren gått i stykker igjen. Det skjedde stadig oftere nå for tiden. Det var som om den prøvde å forkynne at torvens tid var omme.

Men Sigurd var ikke typen som godtok den typen påstander. Han fikk et utbrudd og anklaget dagarbeiderne for å ha sabotert maskinen med vilje for å kunne drive dank. Så jagde han dem ut i kulden med slag og spark og tvang dem ned i torvmyra. Ikke for at han behøvde å gjøre det, men fordi han kunne.

Fordi ingen satte seg opp mot Sigurd Offerlund.

Den ene dagarbeideren støtte spaden mot noe hardt. Det var uvanlig med stein i myrlandet, så han tok opp en lommelykt fra lommen på regnfrakken for å undersøke nærmere.

Noe kom til syne i bunnen av grøften, halvveis skjult av en torvklump. Runde former som ikke hørte hjemme i torvmyra. Mennene hjalp hverandre å kløve og deretter løfte opp klumpen før de slo på lykten igjen.

Lyset avslørte konturene av et ansikt.

Synet fikk mennene til å rygge unna. De slapp spadene og krabbet fort opp av grøften. Så fælne på hverandre mens regnet strømmet over bleke ansikter.

De hadde gravd fram noe fra skogen, så mye var klart.

Men ikke en av Sigurds mørke hemmeligheter. Dette var noe annet, noe eldgammelt, hvis ro de ikke burde ha forstyrret. Den ene mannen gjorde korsets tegn selv om han ikke var religiøs.

«Skal vi spa igjen her?» sa han. «Jobbe videre der borte i stedet.»

Han pekte ut i mørket.

Den andre mannen nikket, skulle akkurat til å strekke seg etter spaden da en stemme skar igjennom suset fra vinden.

«Står dere der og henger, jævla drog?»

Det var Sigurd Offerland og sønnene Ragnar og Arvid, i lange regnfrakker og med lommelykter i hendene.

Ansiktene harde og uvennlige. Blikkene fylt av anklager.

Den ene dagarbeideren pekte ned i grøften.

«Vi har støtt på noe. En dauing, tror vi. Som har ligget her lenge.»

«Jævlig lenge,» skjøt den andre inn.

«Å faen! La meg se!»

Ragnar, den eldste sønnen, hoppet smidig ned i grøften. Han var bare så vidt myndig, men var allerede like lang som faren sin. Dessuten hadde han arvet Sigurds sluhet.

Støvlene klasket mot den våte torven mens Ragnar undersøkte funnet nærmere med lommelykten. Regnet trakk lange striper gjennom lysstrålen.

«Det er et kvinnfolk,» konstaterte han. «Huden er der ennå, håret også. Det lille som er av klær, ser gammelt ut.»

Den yngste sønnen, Arvid, rensket strupen. Til vanlig var han tausere enn broren, og ikke like gløgg. Men selv om han ennå bare var en guttunge, hadde han noe ubehagelig ved seg.

«Det kan være et myrlik,» sa han. «De viste oss lysbilder fra Danmark på skolen. Myra bevarer dem med hud og hår og alt.»

«Ja, jeg har hørt om det,» sa faren ettertenksomt. «Er de verdt penger?»

Arvid trakk på skuldrene.

«Danskene har i hvert fall sine på museum. Folk betaler inngangspenger for å se dem.»

«Inngangspenger, sier du …»

Sigurd smekket med tungen et par ganger, som om han tenkte etter.

«Dere to,» sa han til dagarbeiderne. «Grav henne fram. Men forsiktig. Ikke bruk spader. Vi vil ha henne så hel som mulig.»

Mennene klatret ned i grøften igjen og stilte seg på kne ved siden av hodet. Det tilhørte ganske riktig en kvinne. Myra hadde forvandlet huden i ansiktet til svart lær, men ansiktstrekkene var fremdeles tydelige. Øynene var lukket, nesten som om hun sov.

«Nå, hva faen venter dere på?» brølte Sigurd fra kanten av hullet. «Grav fram resten av henne.»

De to dagarbeiderne begynte forsiktig å grave med hendene. Brøt løs torvklump etter torvklump for å blottlegge kvinnekroppen.

Hun var liten av vekst, klærne grå med en metallspenne på brystet. Et symbol av et eller annet slag. Men det var ikke spennen som først og fremst tiltrakk seg mennenes oppmerksomhet.

«Ser du?» Den ene mannen pekte på jentas hals, der et dypt hakk strakte seg fra øre til øre. «Tror du det var spaden?»

Den andre mannen ristet på hodet.

«Nei. Jeg gravde aldri så dypt. Noen har kuttet halsen over på henne. Og se der.»

De svartnede hendene til kvinnen lå i kors over brystet. På den ene hånden manglet det en finger. En gjenstand stakk fram mellom hendene. Toppen på noe som måtte være en staur som var stukket rett igjennom brystet på kvinnen.

Mennene så usikkert på hverandre.

«Hva faen venter dere på, latsabber?» freste Sigurd. «Se å få henne opp!»

Den ene dagarbeideren snudde seg mot arbeidsgiveren mens han samlet mot.

«De har festet henne i myra med en staur for at hun ikke skal gå igjen,» sa han lavt. «Det er nok klokest å la henne ligge.»

«La henne ligge?» utbrøt Sigurd. «Hun er jo verdt penger, for faen.»

«Ja, men …» Dagarbeiderne skottet på hverandre. «Man skal ikke vekke de usalige i skogen. Det kan være farlig.»

Sigurd fnøs så høyt at det hørtes gjennom vinden og regnet.

«Jævla kjerringer! Flytt på dere!»

Han klatret ned i torvgrøften og føyset dagarbeiderne til side før han satte seg på huk ved kvinneliket og kjente på stauren.

«Hjelp til her, gutter,» sa han til sønnene. «Jeg drar i stauren, så løfter dere på skuldrene hennes. Forsiktig så hun ikke går i stykker, er det klart?»

Sigurd grep rundt stauren med begge hender.

«Sånn ja. Én, to og tre!»

Han dro i stauren av alle krefter samtidig som sønnene løftet myrliket opp av bakken. En svak knaking kunne høres, men stauren rørte seg knapt.

«Vi prøver igjen,» sa Sigurd sammenbitt. «Én, to og tre …»

Stauren var fortsatt ikke til å rikke.

Sigurd strøk regnvann og svette av pannen. Han var blitt rød og hoven i ansiktet.

Med ett begynte det å regne striere. Vinden gjorde regnet til en vegg av piskende vann. Det var som om naturen selv prøvde å hindre det som foregikk. Dagarbeiderne skottet på hverandre igjen, og den ene spyttet tre ganger over skulderen, en gest mormoren hadde lært ham for å avverge ulykker.

«Ta nå i, for helvete, gutter. Vi har ikke hele natten på oss.»

Sigurd Offerlund gjorde et tredje forsøk. Den kraftige mannen tok spenntak med føttene på hver side av den lille kvinnekroppen og dro i stauren av alle krefter, mens sønnene igjen prøvde å løfte likets overkropp.

«Nå kommer hun …»

Stauren løsnet så brått at Sigurd ramlet baklengs i grøften så regnvann og søle skvatt rundt ham.

De to dagarbeiderne gikk et par skritt fram for å se bedre. Ragnar og Arvid holdt kvinnen mellom seg. De hadde rettet henne opp noen grader, slik at det så ut som om de holdt henne i et favntak.

Det var stille i flere sekunder mens alle stirret på myrliket. Det læraktige ansiktet hennes var fredfylt, nesten vakkert.

Men det var et annet uttrykk der også. Noe som ble stadig tydeligere etter hvert som regnet skylte vekk skitt og søle.

«Fy faen,» mumlet den ene dagarbeideren.

I samme sekund fikk han øye på Sigurd Offerlund. Den store mannen lå fremdeles på ryggen i grøften. Han var blå i ansiktet, munnen var åpen, blikket sluknet og tomt.

Sigurd holdt hendene presset mot kroppen, som om han instinktivt hadde prøvd å verge seg mot en overraskende brystsmerte. Mellom dem klemte han stauren.

«Far!» ropte Ragnar mens han kravlet bort til Sigurd. Arvid derimot ble sittende med myrliket i armene mens han prøvde å forstå hva det var som skjedde.

Men de to dagarbeiderne visste det alt. De stirret på den døde arbeidsgiveren sin, deretter på hverandre. Så til slutt på myrlikets læransikt, som nå var blitt blankt av regnet.

Deretter korset de seg begge to, nesten samtidig.

I mange år etterpå – helst når de gjenfortalte historien om Gråjenta – skulle de sverge på at hun smilte.


Gråjenta

Rustskogen er eldgammel. I sin ungdom besto den av vakre løvtrær og blanke små tjern. Et lyst sted, fullt av liv. Men bartrærne kom vandrende fra nord, og med dem skyggene og mørket. På bakken vokste kvitmosen stadig tettere. Dannet lag på lag av en tung, fuktig vev som kvalte de små tjernene og forvandlet de en gang så lyse skogene til dystert myrland.

Alt her synker langsomt.

Trær, dyr og mennesker – alle forsvinner ned til slutt, ned i den myke bakken, for aldri å vise seg igjen.

Det er i hvert fall det man  tror.

Men Rustskogen glemmer aldri. Den vikler sine hemmeligheter i trådete svøp og balsamerer dem i jordsyrer mens den lar tiden gå. Og iblant, på netter da hornuglen roper sin klagesang og vinden blåser fra nord, viser skogen et glimt av sitt fuktige indre.

Det var en slik natt, for lenge siden, at hun ble funnet igjen.

Hardhendt gravd opp av torven av menn med trælete hender og bistre ansikter.

Og akkurat som før hadde hun døden som følgesvenn.

For blod skal betales med blod. Slik er skogens vilje. Da som nå.

Hun er Gråjenta.

I tusen år har hun våket.

Ventet.

Her.

I Rustskogen.


Søndag


Lova

«Hysj!» Filip løfter hånden i været. «Hører du, Lova?»

Dottie klynker svakt, rykker på ørene og ser seg urolig omkring. Lova forstår hundens reaksjon. Lyden som gjaller gjennom skogen, er en mellomting mellom klageskrik og rallende åndedrag.

«Hva er det der?» spør hun nervøst.

«En hornugle!» sier Filip. «Se om du kan gjøre opptak.»

Lova åpner opptaksprogrammet på mobilen. De står tause en stund mens uglen fortsetter å rope ute i halvmørket et sted. Målesøylen på skjermen beveger seg i takt med lyden.

Dottie klynker svakt igjen, kikker opp på Lova.

Det er tidlig i juni, og selv om klokken nærmer seg ni om kvelden, er solen ennå ikke gått ned. Men inne mellom trærne vokser skyggene seg stadig tettere. Værmeldingen har varslet torden utpå kvelden, så de har pakket med seg skalljakker i ryggsekkene.

Skogsveien de følger er smal, knapt mer enn to hjulspor i bakken. Bjørnebærkjerr og bjørkekratt trenger seg inn fra sidene. Blandes her og der med eldre løvtrær og graner. Falne trestammer og strittende rotvelter antyder at bakken her er upålitelig.

Og så er det noe med fargene som ikke stemmer, tenker Lova. Gresstuene, ormegresset, løvet på trærne, som alt sammen burde vært forsommergrønt, er bleknet og matt. Som om naturens vanlige fargespekter ikke gjelder her.

Ugleskrikene stilner brått.

Lova stanser opptaket og kaster samtidig et blikk over skulderen. De har fulgt skogsveien et godt stykke, og bommen der de har parkert bilen, er for lengst ute av syne. Hvor langt kan det være dit? En kilometer, minst. Mye lenger før man er tilbake i bebyggelsen.

De har vært på nifse åsteder før. Steder der forferdelige ting har skjedd. Men ingen av de stedene har ligget så langt ute i ingensteds.

Dottie er urolig, hun også. Hunden ser seg vaktsomt omkring med de store corgi-ørene løftet og slikker seg nervøst på snuten. Dottie er lydig og kunne egentlig gått løs, men i disse skogene er det ulv.

Filip sier at hun overdriver. Ulver er sky, de nærmer seg ikke to voksne mennesker. Men det er rikelig med historier på nettet som motsier ham.

Kanskje er det tanken på ulv som gjør Lova ille til mote. Men hun er ikke helt sikker på det. Hvis ryktene er sanne, rommer skogen enda farligere skapninger enn ulver.

«Se!» sier Filip og peker inn i krattet.

Et gammelt bilvrak står gjemt der inne, delvis overgrodd av mose og kratt. En bjørkestamme har vokst rett opp gjennom bagasjerommet.

«Den der blir neppe godkjent av biltilsynet,» flirer han. «Naturens hevn, ikke sant?»

Lova betrakter det fastnaglede bilvraket. Frontruten mangler, grillen også, og husene til frontlyktene gaper tomme. Det minner Lova om et dødninghode.

Filip legger ikke merke til ubehaget hennes. Han filmer med mobilkameraet og er i strålende humør. Men Dottie er fortsatt anspent. Løfter snuten og værer i den svake vinden.

Etter hvert som de går, blir flere bilvrak synlige inne mellom trærne. Først noen få, så flere. Titalls, kanskje bortimot hundre stykker. Noen har sunket så dypt ned i skogbunnen at bare tak eller skjermer stikker opp.

«Wow, se på den der!» Filip går ut i veikanten med kurs for et av vrakene.

Lova følger etter, men stanser etter bare noen skritt. Bakken kjennes underlig, fast og myk på samme tid. Overflatelaget er knasende tørt, vegetasjonen halvdød. Men i søkkene mellom tuene ser hun likevel små vanndammer, så brunrøde og oljeaktige at de ligner flytende rust.

«Ta et bilde!»

Filip har stilt seg opp foran vraket av en amerikansk raggarbil som en gang har vært blå. Det meste av lakken er for lengst slipt vekk av vær og vind, og enkelte steder har mosen klatret helt opp til vinduene. Forfallet er både vakkert og spøkelsesaktig. Lova tar noen kjappe bilder med telefonen.

Hornuglen kaller igjen. Lyden klinger annerledes nå. Engsteligere, mer inntrengende.

Først nå slår det Lova at det ikke er noen andre fuglelyder å høre.

Ikke en eneste.

Hun tenker på historiene på nettet igjen. Det er umulig å la være.

«Skal vi fortsette?» spør Filip. «Det blir snart mørkt.»

Youtube-kanalen deres har noen år på baken. I begynnelsen var de bare opptatt av urban exploration: nedlagte fabrikker, fraflyttede hus, kjellere og tunneler. Tips og triks for å finne bra urbexsteder og få mest mulig ut av opplevelsene. De hadde kanskje noen hundre visninger i uken. Mest venner.

Men for en stund siden fikk Filip en ny idé. De skulle begynne å oppsøke forlatte steder der det hadde skjedd drap og filme mens de forteller om drapet på stedet. True crime møter urbex, som han pleier å kalle det. En strålende idé, det måtte hun medgi. Den har gjort kanalen deres til noe unikt. Nå har de titusenvis av visninger på hver episode og har faktisk begynt å tjene litt penger. Filip snakker allerede om å gå ned til halvtid på den vanlige jobben sin. Og kanskje kommer kveldens episode til å bli den virkelig store suksessen deres?

Grusveien slutter ved en snuplass som vegetasjonen er godt i gang med å gjenerobre. Lendet er høyere her, skogen eldre.

En mørk bygning ruger inne blant trærne.

«Der er torvfabrikken.» Filip tar fram kompasset. «Grøften der de gravde fram Gråjenta i 1973, ligger omtrent tre hundre meter i den retningen,» peker han med den ene hånden. «Og gården til familien Offerlund ligger en drøy kilometer den veien.»

Filip peker i den andre retningen, mot et spinkelt, dødt tre. På en av de nakne greinene i toppen anes en mørk skygge.

«Ser du hornuglen?»

Lova skygger for øynene, selv om det ikke er nødvendig i det stadig svakere skumringslyset. Uglen er gråbrun, ansiktet hvitt, duskene på hodet vaktsomt løftet. Fuglen ser stivt på henne mens de nærmer seg, så brer den langsomt vingene ut.

«Den ser nesten ut som om den vil hindre oss i å gå lenger,» sier hun lavt.

Filip flirer og hermer uglens bevegelse.

«Vend om, vend om,» sier han overdrevent dramatisk. «Vokt dere for Rustskogen.»

Lova synes ikke han er morsom. Et insekt piler over nakken hennes, og hun slår irritert etter det. Da hun retter blikket mot det døde treet igjen, er uglen borte, forsvunnet uten en lyd.

«Da får vi se om nøkkelen passer.»

Filip begynner å gå mot torvfabrikken, og Lova har ikke annet valg enn å følge etter.

For bare en ukes tid siden dukket det opp et brev i postkassen deres. Det inneholdt en rustflekket nøkkel og en lapp med noen GPS-koordinater, en dato og en eneste håndskrevet setning.

Denne kvelden sover ulvene.

Så snart de hadde tastet inn koordinatene og GPS-kartet dukket opp på skjermen, forsto hun og Filip hvilken sak det gjaldt.

Gråjentedrapet.

De har lenge hatt lyst til å lage en episode om saken, men ifølge alle urbex-fora er drapsstedet, den nedlagte torvfabrikken, umulig å komme inn i. Og familien Offerlund, som eier både fabrikken og bilkirkegården som omgir den, setter ikke pris på inntrengere. Nettforaene har rikelig med historier fra urbexere som er blitt truet eller jaget og har fått bilene sine smadret. Dessuten sirkulerer det rykter som er adskillig verre enn det.

Rustskogen har sine egne lover, som noen skrev. Folk har forsvunnet der ute i hundrevis av år, og det går en drapsmann løs i skogene. Man gjør klokest i å holde seg unna.

Men nå har hun og Filip både en nøkkel og et tidsvindu da bilkirkegården og torvfabrikken skal være ubevoktet. En sjanse til å skape unikt content. Hvis da brevskriveren er til å stole på, vel å merke.

Inntil i morges var det noe hun ikke engang hadde tenkt på. Men hun har sovet dårlig, våknet med en krypende følelse i kroppen.

Lova ser seg omkring igjen. Kanskje ser hun etter hornuglen, kanskje etter noe annet. Noen som iakttar dem fra skyggene. Et rovdyr som venter på rett anledning. Eller en drapsmann …

Insektet er tilbake. Piler med kalde små bein nedover nakken på henne, men hun får fremdeles ikke tak i det.

Terrenget foran torvfabrikken er fylt av bilvrak: skjelettet av en gammel buss, en lastebil uten plan, mengder av halvt begravde personbiler i forskjellige stadier av forfall. Det hele blandet med hauger av gamle motordeler så gjennomrustet at de ikke lenger kan identifiseres.

Etter å ha krysset mellom skrothaugene et par minutter kommer de fram til selve fabrikken.

«Imponerende, ikke sant?» sier Filip.

Lova har sett bilder av bygningen på nettet, likevel blir hun overveldet av størrelsen på den. Torvfabrikken er egentlig en enorm, vindusløs trekasse, hundre meter lang og sikkert tjue meter bred. Det knekte taket stikker minst ti meter opp over de høye tretoppene.

«Får du ikke litt vikinghallvibber nå?»

Filip peker på et dyrekranium med gevir som henger rett nedenfor takmønet. Kraniet er lappet med rustne metallbiter som gir et grotesk inntrykk mot den gulnede skallen.

«Elg,» fortsetter han. «Det ble sikkert spikret opp lenge før noen av oss var født. Jeg klarer ikke å bestemme meg for om jeg synes det er kult eller skummelt.»

«Definitivt skummelt,» sier Lova med ettertrykk.

Hun filmer den vansirede elgskallen og sveiper så kameraet videre langs fasaden. De grove plankene er grånet av elde, men det er ingen hull eller synlige tegn til skadeverk å se.

«Veggene ser overraskende hele ut til å være over åtti år gamle,» sier Lova. «Taket også.»

«Plankene er av skikkelig kjerneved, og tretoppene beskytter mot solen,» konstaterer Filip. «Pluss at familien Offerlund jager vekk alle inntrengere.»

Dobbeltporten midt på langsiden er blokkert av to grove, kryssede stålbjelker og en stor gammel hengelås.

Filip står allerede med nøkkelen i hånden, men hun holder ham igjen. Ubehaget fra for litt siden er nesten forsvunnet, avløst av spent iver.

«Vent! Vi filmer mens du prøver låsen. Det blir mer spennende.»

«Genialt, elskling!»

Lova ber Dottie legge seg ned og slår på mobilkameraet. Lyset er på grensen til å være for svakt, men det kornete bare forsterker dramatikken. Filip stiller seg opp med ryggen mot porten. Lova starter opptaket og gir ham tegn til å begynne.

«Vi befinner oss dypt inne i grensetraktene mellom Skåne og Småland,» innleder han. «På en enorm høylandsmyr som lokalbefolkningen kaller Rustskogen. Navnet har den fått på grunn av den jernholdige fjellgrunnen som setter farge på bakken og vannet.»

Han gjør et akkurat passe langt opphold. Som alltid blir Lova imponert over hvor fort han slår over til programlederpersonligheten sin. Egentlig synes hun kanskje han er litt vel dramatisk, men publikum elsker ham.

«Rustskogen har vært bebodd siden jernalderen,» fortsetter Filip. «Det er rikelig med historiske funn som tyder på at den opp gjennom århundrene har vært skueplass for en mengde forskjellige mørke gjerninger og hedenske riter. Riter som har en forbindelse med en betydelig mer nåtidig forbrytelse, og som vi snart skal komme til.»

Han gjør et nytt opphold.

«Under krigen og langt ut på syttitallet ble det gravd torv i Rustskogen, og det er utenfor en gammel torvfabrikk fra den tiden vi befinner oss nå.»

Han legger hånden på treporten og slår over til et mer skjebnetungt tonefall.

«Det var inne i denne forlatte bygningen at det i november 2013 ble gjort en grufull oppdagelse. Liket av en ung, vakker kvinne, myrdet og lemlestet på mest bestialske vis.»

Filip skrur opp dramatikken.

«På drapsstedet fant politiet noen merkelige spor. Spor som førte tanken hen på et menneskeoffer fra vikingtiden som tidligere var blitt funnet i området. Et myrlik som fikk navnet Gråjenta.»

Han retter seg opp, ser alvorlig inn i kameraet.

«Mitt navn er Filip Sahlberg, og dere ser på Mystiske drapssteder. Dette er Gråjentedrapet.»

Han holder blikket rettet mot kameraet til Lova stanser opptaket.

«Perfekt,» sier hun. «Vi fortsetter med nøkkelen snart. Fortell hvor du har fått den fra før vi prøver den i låsen.»

Filip holder nøkkelen opp i bildet.

«Vi har fått en nøkkel til torvlåven av en anonym brevskriver,» sier han. «Avsenderen hevdet at denne kvelden er den eneste sjansen til å komme inn her. Nå gjenstår det bare å se om tipset var ekte.»

Han snur seg og begynner å fingre med hengelåsen.

Hjertet til Lova slår hardere og hardere.

Filip prøver å vri nøkkelen rundt, men ingenting skjer. Han vrikker den fra side til side noen ganger, så trekker han den ut igjen.

«Faen,» sier han. «Den går ikke opp.»

Lova slår av kameraet. Et dumpt bulder lyder langt borte fra, fulgt av et vindkast som rasler gjennom trekronene. Dottie piper. Hun liker ikke tordenvær.

Lova vrenger av seg ryggsekken, åpner en av sidelommene og tar fram en flaske låsespray.

«Her! Prøv igjen.»

Filip lyser opp.

«Elskling, du er en klippe.»

Han spruter sprayen inn i låsen, så vrikker han på nøkkelen igjen.

«Den beveger seg!» utbryter han. «Fort, slå på kameraet!»

Lova filmer ham mens han lirker opp hengelåsen.

«Den hemmelige følgeren vår holdt det han lovet. Nøkkelen passet!» jubler Filip.

Han løfter de tunge stålbjelkene til side og begynner å trekke i porten. Lova rygger for å få med alt i bildet. Det skriker illevarslende i de gamle gangjernene da porten langsomt svinger opp.

Rett innenfor porten blir de stående. Dottie stikker snuten i været og snuser høylytt. Luften i torvfabrikken er fuktig, den lukter kjeller, olje, jern og noe annet som Lova ikke kan sette fingeren på.

Noe eldgammelt og ubehagelig.

Her og der, gjennom sprekker i plankeveggen og taket, siver små stråler av grått skumringslys inn. For øvrig hersker mørket.

Filip tenner lommelykten.

«Wow.»

Torvlåvens indre minner om en katedral. Det høye taket bæres oppe av grove trestolper langs bygningens langsider. Kortsidene er så langt borte at lyset fra lommelykten knapt når dit.

Her og der på veggene henger det flere forvridde dyrekranier og gevirer, lappet og reparert med rustent metall. Hjort, rådyr og enda en elg som alle stirrer ned på dem med tomme øyenhuler.

«Fy faen,» hvisker Lova for seg selv.

Midt i låven står en enorm maskin, to etasjer høy med store tannhjul og stempler samlet rundt noe som ser ut som en gapende munn full av skarpe, nifse metalltenner som det fremdeles henger torvtråder mellom.

«Torvriveren,» sier Filip. «Fabrikkens hjerte. Nå skal vi se …»

Han sveiper rundt med lommelykten som om han prøver å orientere seg.

«Stolpen der Elena ble funnet, må være der borte. Den fjerde fra den nordre kortsiden.»

Han traver av sted med lykten mens Lova står igjen i mørket med bare lyset fra telefonskjermen å orientere seg med.

Ubehaget fra for litt siden innhenter henne.

Det er noe ved dette mørke, fuktige stedet som får nakkehårene hennes til å stritte. Bilvrakene, hornuglen. De unaturlige, stirrende dyrekraniene. Fargene som ikke er riktige.

Og en drapsmann som går løs i skogen …

Insektbeina kryper over nakken hennes igjen, og denne gangen får hun tak i noe med fingrene. Et hardt lite kryp spreller i den krummete hånden hennes. Hennes første impuls er å vifte det unna i vemmelse. I stedet løfter hun hånden og lyser på insektet med telefonen.

Det er en bille, kanskje to–tre centimeter lang med rustbrune tverrstriper over den svarte ryggen. Følehornene beveger seg mot huden hennes som om billen utforsker lukten av henne. Vil finne ut hva slags skapning hun er og hva hun gjør her.

Dottie klynker engstelig og krafser med labben på Lovas legg.

Plutselig blir hun slått av en nesten overveldende følelse av å ville vekk herfra. Løpe ut av torvfabrikken, låse porten bak dem og skynde seg tilbake til bilen, uten å se seg tilbake. Legge så mye avstand som mulig mellom seg selv og Rustskogen og aldri mer skjenke Gråjentedrapet en tanke.

«Kom, Lova, her er det!» Filip høres opphisset ut.

Hun samler seg raskt. Vifter billen ut i mørket og går mot lyset fra lommelykten.

Tordenen buldrer nærmere nå, regnet smatrer lett mot taket.

«Se, akkurat her var det hun satt! Ser du blodet?»

Filip lyser på en av de grove trestolpene.

Treet er grått og sprukkent, men noen mørke flekker lar seg likevel skjelne.

«Og se der!»

Han løfter lommelykten.

Høyere oppe er noe risset inn i stolpen.

To grovhogde, kantete R-er med ryggen mot hverandre.

«Bindrunen,» hvisker Filip. «Og hakket etter drapsvåpenet. Dette må vi filme, nå med én gang!»

De arbeider besluttsomt. Rigger opp ekstralampene og det andre utstyret de har båret med seg i ryggsekkene, henger på Filip en mikrofon og tester forskjellige bildevinkler.

Dottie har motvillig lagt seg på bakken, med blikket klistret til utgangen. Regnet trommer stadig høyere mot taket, mens tordenen ruller over tretoppene.

«Klar?» spør hun.

Filip nikker. Han ser uvanlig sammenbitt ut.

«Da begynner vi!»

«Kjære publikum. Nå befinner vi oss altså på stedet der den tjueni år gamle Elena Resare ble funnet drept i slutten av november 2013.»

Han legger hånden på stolpen.

«Elena satt med ryggen mot denne stolpen. Halsen hennes var skåret over fra øre til øre. Som dere ser, er det stadig flekker av blodet hennes på treverket ti år senere.»

Lova zoomer inn på flekkene.

«Man kan bare forestille seg skrekken Elena må ha opplevd i sine siste øyeblikk. Å ende livet sitt på dette mørke, uhyggelige stedet.»

Filip tier i noen sekunder midt i en alvorlig mine.

«På stolpen, over den døde, var dette symbolet risset inn med den samme kniven som ble brukt til å drepe stakkars Elena. Kniven var etterlatt, hogd inn i stolpen. Dere ser hakket her.»

Hun følger hånden hans med kameraet, opp til det ristede merket og hakket etter drapsvåpenet.

«Merket som morderen ristet inn, er en bindrune, et eldgammelt symbol som sies å ha magiske egenskaper. Og ikke nok med det.»

Han gjør et dramatisk opphold, så peker han på sin egen hånd.

«Elenas venstre ringfinger var kappet av. Til tross for en omfattende politietterforskning er fingeren aldri blitt funnet. Det er heller ikke Elenas mann, Björn Resare, som forsvant samme natt, og hvis fingeravtrykk ble funnet på drapsvåpenet. Ryktene sier at han drepte henne av sjalusi, men ingen vet det med sikkerhet. Selv om han er etterlyst internasjonalt, er drapsmannen fortsatt på frifot ti år senere. Mange hevder at han skjuler seg langt her inne i Rustskogen et sted, der rettferdigheten ikke kan nå ham.»

Filip gjør en håndbevegelse ut i mørket.

«Og som om disse forferdelige omstendighetene ikke er nok. Både bindrunen, drapsmetoden og den manglende fingeren forekommer også hos et myrlik fra vikingtiden som ble gravd fram bare noen hundre meter herfra tidlig på syttitallet.»

Han senker stemmen en hel tone.

«En ung kvinne som har fått tilnavnet Gråjenta. Hun og Elena deler altså samme grufulle skjebne. Drept, lemlestet og kanskje til og med ofret til maktene som hersker over Rustskogen.»

Filip tier. Lova er så revet med av historien hans at det går flere sekunder før hun innser at han vil gjøre et opphold.

«Nydelig,» sier hun. «Vi tar ett til fra en annen vinkel, så kryssklipper jeg.»

Regnet slår voldsomt mot taket nå. Her og der finner det veien ned i fabrikken og plasker mot bakken.

Da Lova flytter den ene lampen, får hun øye på enda en brunstripet bille som kryper over glasset. Eller kan det være den samme? Hun vrir lampen til side for å riste den av. Lyset får skyggen av billen til å avtegne seg mot den ene treveggen, som et enormt fortidsuhyre.

«Vent, få se,» sier Filip.

Han tar lampen og gransker billen nøye.

«En skoggraver,» konstaterer han. «Av slekten åtselgravere.»

«Mm.»

Lova stirrer på insektbeina som for litt siden løp over nakken hennes. En åtselgraver.

«Denne er uvanlig stor, den må ha spist godt,» sier Filip og slukker lampen.

Et par sekunder ser åtselgraveren forvirret ut. Så folder den langsomt ut vingene som har vært skjult under ryggskjoldet og forsvinner surrende ut i mørket.

Et voldsomt tordenskrall får Lova til å rykke til og deretter se seg om etter Dottie.

Men der hunden nettopp lå, er det ingen.

«Dottie?»

Hun roper og plystrer, men ingenting skjer.

«Kan hun ha stukket ut?» spør Filip.

Lova lyser bekymret rundt seg med den andre kameralampen.

Borte ved den store torvriveren oppfatter hun en bevegelse.

Hun småløper bort dit og bøyer seg ned. Til hennes lettelse ligger corgien der, hun har krøpet inn under maskinen.

«Dottie, kom hit!»

Men hunden lystrer ikke. Hun trykker seg mot bakken og virker helt paralysert.

Et nytt tordenskrall drønner gjennom bygningen.

«Dottie! Kom hit, vesla.»

Lova langer lampen over til Filip og krabber forsiktig inn under torvriveren.

Maskinen lukter skarpt av gammel olje og torv.

«Vær forsiktig. Det der er rene stivkrampemaskinen.»

Filip lyser på de skarpe, skitne maskindelene rundt henne.

Hun er nesten fremme ved Dottie nå og prøver å snakke beroligende til hunden.

Men Dottie fortsetter å presse seg mot bakken. Den lille kroppen hennes skjelver hjelpeløst.

Lova strekker hånden fram. Akkurat da fingrene hennes streifer Dotties halsbånd, setter hunden seg opp. Hun kaster hodet tilbake og gir fra seg et langt ul.

Lova rygger unna, hun har aldri hørt en slik lyd fra Dottie.

I samme øyeblikk som hunden tier, lyder et annet ul fra skogen.

Et villere, mer dyrisk ul som får håret til å reise seg på armene på Lova.

Ulv!

Hun kaster seg fram, slår hodet i en utstikkende metalldel så hardt at det nesten svartner for øynene. Likevel klarer hun å gripe fatt i Dotties halsbånd og dra hunden inntil seg.

Lova kravler seg ut, kommer seg vinglende på beina med hunden i armene. Det banker i hodet.

Ulven der ute uler fortsatt.

«Den er reddere for oss enn vi er for den,» får Filip fram, uten å lyde overbevist.

I samme øyeblikk lyder enda et ul som smelter sammen med det første. To ulver, eller kanskje enda flere. En hel flokk.

«Filip …» Det er som om hele låven gynger, og Lova føler seg småkvalm.

«Vi er trygge her inne,» sier Filip litt for fort. «Men vi bør nok dra igjen den porten. Kom, lys for meg!»

Han rekker henne lampen og løper mot porten. Lova følger etter så raskt hun klarer. Ulvene uler igjen, nærmere nå. Som om de er rett utenfor.

Regnet øser ned der ute. Filip griper håndtaket til porten og begynner å dra den til seg, mens Lova holder lampen i den ene hånden og trykker Dottie mot seg med den andre.

Porten gjør motstand, gangjernene gnisser tregt.

Et lyn og et enormt tordenskrall får låven til å riste, og Filip mister grepet om håndtaket.

«Fuck!» mumler han. «Det der var nær!»

Lovas blikk er fiksert på døråpningen.

Hun synes hun skimter en bevegelse i mørket utenfor. Hjertet hopper over et slag.

«Filip!» sier hun skingrende.

Han griper håndtaket igjen, men før han rekker å lukke porten, blir den plutselig revet ut av hendene på ham.

Lova gisper.

I døråpningen står en drivende våt kvinne i lyse klær.

Det lange røde håret ligger klistret over ansiktet og skjuler trekkene hennes nesten helt. Hun ser ut som et spøkelse, eller som en skogånd.

Filip blir så forskrekket at han vakler baklengs og går over ende.

Kvinnen tar et skritt mot ham. Først nå ser Lova at klærne hennes er fulle av rødbrune flekker som ligner blod.

Lova prøver å skrike, gjøre noe. Men akkurat som Dottie er hun paralysert av skrekk.

Filip også. Han ligger fortsatt på ryggen og stirrer på kvinnen, som nå har stilt seg over ham.

Vannet renner av det lange håret hennes og videre nedover kroppen.

Ulvene utenfor uler igjen. Lova er fortsatt ute av stand til å trekke pusten.

Så strekker kvinnen langsomt hånden mot Filip.

Et nytt lyn lyser opp hele låven og får tiden til å stå stille et øyeblikk. Lenge nok til at Lova ser det redselsfulle i håndflaten til kvinnen.

En avhogd finger.

Så dundrer tordenen igjen, med slik styrke at Lova mister lampen på bakken. Den flakker, så slukner den helt.

